
RAPORT  COMUN

asupra proiectului de Lege pentru modificarea Legii nr.200/2004 privind recunoaşterea diplomelor şi calificărilor profesionale pentru profesiile reglementate din România
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru învăţământ, ştiinţă, tineret şi sport au fost sesizate cu dezbaterea pe fond a proiectului de Lege pentru pentru modificarea Legii nr.200/2004 privind recunoaşterea diplomelor şi calificărilor profesionale pentru profesiile reglementate din România, trimis comisiilor cu adresa nr. PLx 463 din 14 septembrie 2010.

La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.429/14.04.2010)
· avizul favorabil al Comisiei pentru egalitatea de şanse pentru femei şi bărbaţi (nr.37/681/22.09.2010)
· avizul favorabil al Comisiei juridice, de disciplină şi imunităţi (nr.31/769/15.09.2010).
Proiectul de lege are ca obiect de reglementare modificarea Legii nr.200/2004 privind recunoaşterea diplomelor şi calificărilor profesionale pentru profesiile reglementate din România, cu modificările şi completările ulterioare, în sensul armonizării cadrului juridic intern cu dispoziţiile Protocolului de extindere la România şi Bulgaria a Acordului între Comunitatea Europeană şi statele membre, pe de o parte, şi Confederaţia Elveţiană, pe de altă parte, privind libera circulaţie a persoanelor, prin stabilirea egalităţii de tratament între cetăţenii Confederaţiei Elveţiene şi cei aparţinând statelor membre ale Uniunii Europene.
În conformitate cu prevederile Regulamentului Camerei Deputaţilor, Comisiile au dezbătut proiectul de lege în şedinţe separate. 

Membrii Comisiei pentru învăţământ, ştiinţă, tineret şi sport au dezbătut proiectul de lege în şedinţa din data de 9 noiembrie 2010 şi au hotărât, cu unanimitate de voturi, adoptarea proiectului de lege în forma prezentată de Senat. Din numărul total de 31 membri ai Comisiei, au participat la dezbateri 29 deputaţi.
Membrii Comisiei pentru muncă şi protecţie socială au dezbătut proiectul de lege în şedinţa din data de 17 noiembrie 2010 şi au hotărât, cu unanimitate de voturi, adoptarea proiectului de lege în forma prezentată de Senat. Din numărul total de 22 membri ai Comisiei, au participat la dezbateri 21 de deputaţi. 
La lucrările din cadrul celor două comisii a participat, în conformitate cu prevederile art.55 din Regulamentul Camerei Deputaţilor, domnul Andrei Kiraly, Secretar de Stat în Ministerul Educaţiei, Cercetării, Tineretului şi Sportului.


În urma finalizării dezbaterilor, membrii celor două Comisii propun plenului Camerei Deputaţilor adoptarea proiectului de lege în forma adoptată de Senat, în scopul acordării cetăţenilor Confederaţiei Elveţiene aceloraşi drepturi ca şi cetăţenilor statelor membre ale Uniunii Europene.
În raport cu obiectul şi conţinutul său, proiectul de lege face parte din categoria legilor ordinare. 

Proiectul de lege a fost adoptat de Senat în şedinţa din 8 septembrie 2010.

Camera Deputaţilor este Cameră decizională, potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

PREŞEDINTE,



PREŞEDINTE,

Victor Paul Dobre 


Cristian Sorin Dumitrescu

SECRETAR,




SECRETAR,



Kerekes Karoly 



Mihai Radan

Întocmit,                 
Expert parlamentar Decebal Stănescu

Expert parlamentar Ioana Florina Mînzu

